पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। लगभग 50 हजार घरों में पानी पहुंचाने वाली बिलावली तालाब की पाइप लाइन पर दर्जनों मकान व मल्टियों बन गईं और नगर निगम ने इन्हें रोकने के लिए हाथ हिलाना भी जरूरी नहीं समझा। लापरवाही का आलम यह है कि अभी भी वहां निर्माण जारी है लेकिन सारे जिम्मेदार अफसर बेसुध हैं। भविष्य में जब भी लाइन सुधारने की जरूरत पड़ेगी उन्हें मकानों की नींव के नीचे ढूंढना पड़ेगा जो असंभव है।
नियम कहता है कि किसी भी तरह का निर्माण सप्लाय लाइन से छह-छह फीट दूर हो लेकिन यहां नियम कायदे सब पाइप लाइन के साथ ही दफन कर दिए गए। नानक पैलेस, शिवमपुरी और ब्रह्मपुरी आदि वो कॉलोनियां हैं, जहां कई जगह पाइप लाइन के ऊपर ही मकान और मल्टी स्टोरीज तन गई हैं। नगर निगम ने जब शिवमपुरी का नक्शा मंजूर किया तब पाइप लाइन की जगह छोड़ी गई थी, लेकिन बाद में लोगों ने उसे घेरे में ले लिया, जबकि नानक पैलेस व ब्रह्मपुरी में तो मंजूरी के बिना मकान बन रहे हैं। ब्रह्मपुरी में तो जहां से यह लाइन निकली है, वहां पर अभी मल्टी बनाई जा रही है।
सीधी बात
मैंने तो निगमायुक्त को दी थी जानकारी
बिलावली तालाब की पाइप लाइन पर कई मल्टियां कैसे बन गई ?
: मैं तीन साल से यहां हूं। ये मल्टियां उससे पहले बन चुकी थीं।
पाइप लाइन दबने की जानकारी आपने उच्चाधिकारियों को दी क्या?
:डेढ़ साल पहले तत्कालीन निगमायुक्त योगेंद्र शर्मा को जानकारी दी थी। वहां से निर्देश नहीं मिले तो कार्रवाई नहीं की।
अब भी अवैध मकान बनाए जा रहे हैं। आप कार्रवाई क्यों नहीं करते?
:ऐसा है तो जरूर कार्रवाई की जाएगी।
क्या नए निर्माण जानबूझकर देखे नहीं जाते?
- किसी के पास कोई जानकारी है तो वो हमें उपलब्ध करा सकते हैं। कार्रवाई जरूर होगी।
-अशोक शर्मा, जोनल अधिकारी, नगर निगम
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva zho_Hant eng_Latn